tietoja, menettelyjä sekä neuvonta- ja ongelmanratkaisupalveluja tarjoavan yhteisen digitaalisen palveluväylän perustamisesta ja asetuksen (EU) N:o 1024/2012 muuttamisesta

Tiivistelmäraportti yhteistä digitaalista palveluväylää koskeneesta sidosryhmäkuulemisesta

1.Katsaus kuulemismenettelyyn

Yhteistä digitaalista palveluväylää koskenut kuuleminen alkoi marraskuussa 2015 ja päättyi joulukuussa 2016.

Siihen sisältyi asiaa käsittelevä sidosryhmien työpaja, julkinen verkkokuuleminen, tapaamisia sidosryhmien edustajien kanssa sekä näkemystenvaihtoa jäsenvaltioiden kanssa. Ottaen huomioon kuulemisen laajuuden ja saadut vastaukset päätettiin, ettei käynnistettäisi erityistä kuulemista, jonka kohteena olisivat pk-yritykset ja startup-yritykset.

Kuulemistoimien keskeisiä tuloksia analysoidaan seuraavassa.

2.Kuulemistoimien tulokset

2Yhteistä digitaalista palveluväylää käsitelleen, sidosryhmille suunnatun työpajan päätelmät

Yhteistä digitaalista palveluväylää käsitellyt työpaja järjestettiin maaliskuussa 2016 Brysselissä. Osallistujien joukossa oli keskitettyjen asiointipisteiden, kauppakamareiden ja kansallisten viranomaisten edustajia.

Osallistujien mukaan on useita ongelmia, jotka liittyvät tiedonsaantiin, sähköisten menettelyjen käytettävyyteen ja tukipalvelujen saatavuuteen. Ongelmat johtuvat lainsäädännössä olevista aukoista, tiedon tai tuen puutteesta sekä siitä, että täytäntöönpano kansallisten ja paikallisten viranomaisten toimesta on epätyydyttävää.

2Verkossa olevat tiedot sovellettavista EU:n ja kansallisista säännöistä

Osallistujien mukaan yritysten on kallista ja hankalaa sijoittautua, tarjota palveluja tai myydä tavaroita yli valtioiden rajojen. Vaikka tietoa olisikin verkossa, sitä on hankala löytää tai ymmärtää, lähinnä sen vuoksi, ettei vaihtoehtoisia kieliä ole tai on käytetty paljon ammattislangia. Jos esitetään vain yleisiä tietoja, niitä ei myöskään voi soveltaa erityisiin tapauksiin. Osallistujat suosittivat, että verkossa julkaistaviin tietoihin sovellettaisiin korkealaatuisia vaatimuksia. Tietojen sisältöä ja esitysmuotoa tulisi koko ajan parantaa käyttäjäpalautteen perusteella.

3Kansallisten sääntöjen noudattaminen sähköisten menettelyjen avulla

Osallistujien mukaan on hyvin hankalaa käyttää sähköisiä menettelyjä jostakin toisesta maasta käsin. Vaikka jotkut jäsenvaltiot ovat oman maansa sisällä edistyneet huomattavasti sähköisessä hallinnossa, ulkomaisten sähköisten allekirjoitusten ja sähköisten henkilökorttien tunnustaminen on edelleen hyvin rajallista, minkä vuoksi ulkomailta käsin on mahdotonta käyttää sähköisiä menettelyjä.

4Henkilökohtaiset tuki- ja neuvontapalvelut

Mahdollisuudet käyttää tuki- ja ongelmanratkaisupalveluja ovat edelleen rajalliset johtuen siitä, että nämä palvelut tunnetaan huonosti ja kieli asettaa esteitä. Osallistujien mielestä yhteisen digitaalisen palveluväylän tulisi tarjota yksilöllisiä tietopalveluja ja tukea niin kansallisella kielellä kuin englanniksi ja vastaukset tulisi lähettää kohtuullisen nopeasti.

3Julkisesta verkkokuulemisesta saatu palaute

Kuuleminen alkoi 28. elokuuta 2016 ja päättyi 28. marraskuuta 2016. Kohderyhminä olivat yritykset (myös itsenäiset ammatinharjoittajat ja toimiala- tai yritysjärjestöt), kansalaiset (myös kansalaisia ja kuluttajia edustavat organisaatiot ja tutkijat) ja viranomaiset.

Taulukko 1 – Vastaajien jakautuminen